8 சவுல் மாறுவேடமிட்டு வேற்றுடை அணிந்துகொண்டார். அவரும் அவருடன் இரு ஆள்களும் இரவில் புறப்பட்டு அப்பெண்ணிடம் சென்றனர். அவர் அவளை நோக்கி, "ஏதாவதொரு ஆவியின் துணைகொண்டு நீ குறிகேட்டுச் சொல். நான் பெயரிட்டுச் சொல்பவனை எனக்காக எழுப்பு", என்றார். 9 அப்பெண் அவரை நோக்கி, "சவுல் சூனியக்காரர்களையும் குறிச்சொல்பவர்களையும் நாட்டிலிருந்து துரத்தி விட்ட செய்தியை நீர் அறிவீர்; என்னைக் கொல்லத்தானே இப்பொழுது என் உயிருக்குக் கண்ணிவைக்கிறீர்?" என்றாள். 10 அதற்குச் சவுல், "வாழும் ஆண்டவர்மேல் ஆணை! இது குறித்து எத்தண்டனையும் உனக்கு வராது" என்று ஆண்டவர்மேல் ஆணையிட்டுக் கூறினார். 11 பின்பு அப்பெண், "நான் உமக்காக யாரை எழுப்ப வேண்டும்?" என்று கேட்க, அவர் "சாமுவேலை எழுப்பு" என்று பதிலளித்தார். 12 அப்பெண்ணின் பார்வையில் சாமுவேல் பட்டவுடன் அவள் உரத்த குரலில் கதறி, "நீர் தாமே சவுல், ஏன் என்னை ஏமாற்றினீர்?" என்று சவுலை நோக்கிக் கூறினாள். 13 அதற்கு அரசர் அவளை நோக்கி, "அஞ்சாதே; நீர் பார்ப்பது என்ன?" என்று கேட்க, அதற்கு அவள் சவுலிடம், "நிலத்திலிருந்து தெய்வ உருவம் ஒன்று வெளிவருவதைக் காண்கிறேன்" என்றாள். 14 அவர் அவளிடம், "அதன் தோற்றம் என்ன?" என்று கேட்க, அதற்கு அவள், "முதியவர் ஒருவர் எழுந்து வருகிறார்; அவர் ஒரு போர்வை அணிந்திருக்கிறார்", என்றாள். அவர் சாமுவேல்தான் என்று சவுல் அறிந்து முகம் குப்புறத் தரையில் வீழ்ந்து வணங்கினார். 15 அப்பொழுது சாமுவேல் சவுலை நோக்கி, "என்னை எழுப்பி நீ ஏன் தொந்தரவு செய்கிறாய்?" என்று கேட்க அதற்குச் சவுல், "நான் பெரும் இக்கட்டில் இருக்கிறேன்; ஏனெனில் பெலிஸ்தியர் எனக்கெதிராகப் போர்தொடுத்து வந்துள்ளனர்; கடவுள் என்னை விட்டு அகன்று சென்று விட்டார்; இறைவாக்கினர் மூலமாகவோ அவர் எனக்குப் பதில் சொல்வதில்லை; ஆதலால் நான் என்ன செய்ய வேண்டும் என்று எனக்கு அறிவிக்கும்படி உம்மை நான் அழைத்தேன்" என்றார்.